**ELŐTERJESZTÉS**

**Szombathely Megyei Jogú Város Közgyűlése**

**2025. június 19-ei ülésére**

**BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

**2025. május 30-án** dr. László Győző alpolgármester úr a Labdarúgás III. korcsoport Diákolimpia országos döntőjének ünnepélyes megnyitóján köszöntötte a résztvevőket.

**Május 30-án** dr. Horváth Attila alpolgármester úr részt vett a Szombathely-Olad Plató Viziközmű Társulat éves közgyűlésén.

**Május 30-án** Horváth Soma alpolgármester úr részt vett a Közgyűlés utáni sajtótájékoztatón.

**Május 31-én** a szombathelyi Haladás Sportkomplexumban megnyitottam az „Ez az a nap!” elnevezésű felekezetközi keresztény rendezvényt. A programon hazai és külföldi együttesek álltak színpadra.

A Holdbeli csónakos díjátadó gálán adták át a Weöres Sándor Színház legrangosabb elismeréseit **május 31-én.**

Az eseményen Horváth Soma alpolgármester úrral vettünk részt.

Május 31-én Németh Ákos tanácsnok úr megnyitotta az Ökoplusz Fesztivált a Vasi Skanzenben.

**Június 1-jén** dr. László Győző alpolgármester úr az Országos Sakk Diákolimpia döntőjén vett részt, ahol köszöntőbeszéddel üdvözölte a jelenlévőket és díjakat adott át.

Továbbá ezen a napon dr. László Győző alpolgármester úr részt vett az Országos Teqball Bajnokság II. fordulóján, mely az Arena Savariában került megrendezésre.

**Június 1-jén** dr. Horváth Attila alpolgármester úr Szent Kvirin, Siscia püspöke, Savaria vértanúja ünnepe alkalmából tartott búcsúi rendezvények keretében részt vett és koszorút helyezett el a Szent Kvirin emlékfalnál.

**Június 2-**án dr. László Győző alpolgármester úrral és Szuhai Viktor tanácsnok úrral fogadtuk őexc. Saud Alshamsit, az Egyesült Arab Emírségek magyarországi nagykövetét.

Pedagógusnap alkalmából **június 2-án** a Bartók Teremben az oktatás-nevelésben dolgozó szakemberek díjazására került sor. A díjátadó ünnepségen köszöntő beszédet mondott dr. László Győző alpolgármester úr. Ezt követően díjakat adtunk át, majd az eseményt követő fogadáson pohárköszöntőt mondtam. A rendezvényen dr. Horváth Attila alpolgármester úr, Szuhai Viktor és Kelemen Krisztián tanácsnok urak is részt vettek.

**Június 2-án** Horváth Soma alpolgármester úr részt vett a Savaria Múzeum összmunkatársi értekezletén a Szombathelyi Képtárban.

**Június 2-4-ig** Bokányi Adrienn tanácsnok asszony az Intelligent Cities Challange (Intelligens Városok Kihívás) program keretein belül tanulmányúton vett részt Lisszabonban, Portugáliában, ahol előadást tartott a díjnyertes Helyi Zöld Megállapodásokról.

 **Június 3-án** dr. László Győző alpolgármester úr, Szuhai Viktor és Kelemen Krisztián tanácsnok urak részt vettek az Idősügyi Tanács ülésén.

Június 3-án a az elmúlt hónapokban történt, Szombathelyi Termálfürdőt, Fedett uszodát érintő felújításokról, átépítésekről, változásokról bejárással egybekötött sajtótájékoztatót tartottunk Krenner Róberttel, a Vasivíz Zrt. vezérigazgatójával.

**június 3-án** Horváth Soma alpolgármester úr részt vett a SzimfiArt, „Harmóniában önmagunkkal, egymással, a világgal…” címmel megrendezett összejövetelen a Szimfónia kávézó udvarán.

Június 3-án Németh Ákos tanácsnok úr részt vett a JUSTNature Twinning Activity with Sisak elnevezésű online rendezvényen.

Az Országgyűlés döntése nyomán **június 4-e**, a trianoni békediktátum aláírásának napja, 2010 óta a Nemzeti Összetartozás Napja. Ez alkalomból a Szent István parkban tartott városi megemlékezésen emlékező beszédet mondott Tóth Kálmán, a Városstratégiai, Idegenforgalmi és Sport Bizottság elnöke.  A város nevében koszorút helyeztünk el dr. László Győző alpolgármester úrral és Tóth Kálmán bizottsági elnökkel. Az I. világháborús emlékműnél a megemlékezés gyertyáit elhelyezte Szuhai Viktor és Kelemen Krisztián tanácsnok urak.

**Június 4-én** Horváth Soma alpolgármester úr köszöntő beszédet mondott „Régmúlt idő” címmel Vértesi Péter munkáiból a művész halálának 15. évfordulója alkalmából rendezett emlékkiállításon, a Berzsenyi Dániel Könyvtárban.

**Június 5-én** dr. Horváth Attila és Horváth Soma alpolgármester urakkal és Németh Ákos tanácsnok úrral részt vettünk a SZOVA Szombathelyi Vagyonhasznosító és Városgazdálkodási NZrt. által szervezett, Hulladékkezelési közszolgáltatás jövőképe címmel rendezett szakmai napon, a Városháza sajtótermében.

Június 5-én Kelemen Krisztián tanácsnok úr részt vett a KRESZ- parkban megrendezésre kerülő Közlekedési napon.

**június 6-án** Horváth Soma alpolgármester úr részt vett a Savaria Szimfornikus Zenekar „*Csak pozitívan!”* című Mozart-bérletes előadásán, valamint a zenekar leköszönő igazgatójának, Kiss Barnának ünnepélyes búcsúztatóján és Popa Gergely új igazgatójának köszöntésén a Bartók teremben.

**Június 6-án** Kelemen Krisztián tanácsnok úr részt vett a Pálos Károly Szociális Szolgáltató Központ és Gyermekjóléti Szolgálat szervezésében megvalósuló “A serdülőkori szerfogyasztás és a jelenség multidimenzionális megközelítési lehetőségei” című programon, ahol köszöntő beszédet mondott

**Június 7-én** dr. László Győző alpolgármester úr részt vett a Görkorcsolya Kelet-Európa Kupa megnyitóján.

Június 7-én Kelemen Krisztián tanácsnok úr részt vett Acsádon a Márk Rosariumban Magyarics Piroska szülésznő Segítő kezek szülésfelkészítéséről szóló könyv bemutatóján, ahol köszöntő beszédet mondott.

1.

**Tisztelt Közgyűlés!**

A Közgyűlés a 421/2022. (XII.8.) Kgy. számú határozatában úgy döntött, hogy az 1000 fa program kiterjesztésével 2023. évtől minden évben megvalósítja a lakossági faültetési programot.

2025. évben a program megvalósítására SZMJV Önkormányzatának költségvetése bruttó 11.000.000 Ft fedezetet biztosított, így 1000 db fás szárú növény kiosztására van lehetőség.

A regisztrációs időszak 2025. július 2-án 8:00 órakor indul és a meghatározott keret betöltéséig tart, de legkésőbb 2025. július 31-én 15:00 órakor zárul. A növények kiosztása 2025. október-november hónapban történik.

Az igényelhető növények tervezett köre:

* kislevelű hárs *(Tilia cordata)* – földlabdás, 6-8 cm törzskörméret (1 méter magasságban mérve)
* kocsányos tölgy *(Quercus robur)* – földlabdás, 200-250 cm magas
* japán liliomfa *(Magnolia kobus)* - földlabdás 175-200 cm magas
* ezüstfenyő *(Picea pungens ’Fat Albert’)* – földlabdás 100-125 cm magas
* leylandi ciprus *(Cupressocyparis x leylandii)* – földlabdás, 125-150 cm magas
* tiszafa *(Taxus x media ’Hicksii’)* - földlabdás, 80-125 cm magas
* tiszafa *(Taxus baccata ’Overeynderii’)* - földlabdás, 80-125 cm magas
* babérmeggy *(Prunus laurocerasus ’Novita’)* – konténeres (3 l), 40-60 cm magas
* gyümölcsfa (alma, körte, kajszi, őszibarack, szilva, cseresznye és meggy)

A 421/2022. (XII.8.) Kgy. számú határozatban elfogadott feltételeket és eljárásrendet figyelembe véve az 1000 fa programot a fás szárú növények tekintetében az alábbiak szerint javaslom meghatározni.

* kizárólag szombathelyi lakcímmel rendelkező, nagykorú természetes személy igényelhet – az önkormányzat által meghatározott fajú/fajtájú - fás szárú növényt (fát, cserjét);
* egy háztartásra legfeljebb 2 db fás szárú növény igényelhető évente;
* a regisztrációval történő igénylés online felületen történik. Regisztrációkor a következő adatok megadása kötelező: név, lakcím, e-mail cím, telefonszám. Az elérhető listából kötelező megjelölni hány darab és milyen fajú/fajtájú fás szárú növényt igényel a regisztráló, valamint meg kell adni az ültetés pontos helyszínét is (Szombathely közigazgatási területén belüli magánterület címe).
* a Polgármesteri Hivatal a regisztráció lezárását követően ellenőrzi, hogy a kérelem megfelel-e a jelen előterjesztésben meghatározott feltételeknek;
* az igényelt növények átadása 2025. október-november meghatározott napokon történik, átadás-átvételi elismervény ellenében.
* a regisztrációval a kérelmező vállalja, hogy a részére átadásra kerülő növényeket a kézhezvételtől számított legfeljebb 10 napon belül, a vonatkozó jogszabályok betartása mellett, kizárólag az általa megjelölt szombathelyi magánterületen ülteti el;
* az ültetés ellenőrzése szúrópróbaszerűen történhet, amelyhez az igénylők a regisztrációkor járulnak hozzá.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjen.

**2.**

**Tisztelt Közgyűlés!**

Szombathely Megyei Jogú Város Önkormányzata 2010. július 7. napján, határozott idejű, öt évre szóló együttműködési megállapodást kötött az SOS-Gyermekfalu Magyarországi Alapítványával (a továbbiakban: Alapítvány), az ideiglenes hatállyal elhelyezett, valamint az átmeneti vagy tartós nevelésbe vett gyermekek, fiatal felnőttek gyermekvédelmi szakellátásáról (otthont nyújtó ellátás, utógondozói ellátás) történő gondoskodás tárgyában. Az együttműködési megállapodás öt évente meghosszabbításra került, legutóbbi megállapodás 2020. július 1. napjától 2025. június 30. napjáig került megkötésre. Az Alapítvány ifjúsági- és családmegerősítő program igazgatója kérelemmel fordult az Önkormányzathoz, és a megkezdett együttműködés folytatását kérte további öt év időtartamra, azzal, hogy feladatainak ellátásához az önkormányzat által biztosított négy bérlakás helyett három bérlemény biztosítását kérte, a jelenlegi megállapodásban szereplő további önkormányzati vállalásra (évi 3 millió forint összegű támogatás) nem tartanak igényt. Szombathely Megyei Jogú Város Önkormányzata felelősséget érezve a gyermekvédelmi szakellátásban részesülő gyermekek és fiatal felnőttek életkezdése iránt továbbra is együtt kíván működni az Alapítvánnyal.

A nagykorú utógondozói ellátásban részesülő fiatalok, valamint nevelőszülők elhelyezése céljából az Önkormányzat ezután is biztosítja az alábbi bérlakásokat:

• Szombathely, Bem József u. 14. 4/20.

• Szombathely, Rohonci u. 34. 1/4.

• Szombathely, Kőszegi u. 44. 1/9.

Az előterjesztés 1. számú mellékletét képező együttműködési megállapodást a Közgyűlés jóváhagyása esetén a felek 2025. július 1. napjától öt éves időtartamra kötik.

**Melléklet**

EGYÜTTMŰKÖDÉSI MEGÁLLAPODÁS

mely létrejött egyrészről

**Szombathely Megyei Jogú Város Önkormányzata** –a továbbiakban: Önkormányzat(9700 Szombathely, Kossuth Lajos u. 1-3., adószám: 15733658-2-18) képviseletében **Dr. Nemény András** polgármester

másrészről

az **SOS-Gyermekfalu Magyarországi Alapítványa** – a továbbiakban: Alapítvány (székhelye: 1095 Budapest, Boráros tér 4. lépcsőház 4. 1/7., nyilvántartásba vételéről rendelkező jogerős bírósági határozatának száma: Pk.60701/2006/2, 2006.07.24., adószáma: 18258772-1-43) képviseletében **Pechan Szabolcs** ügyvezető igazgató

között az alábbi feltételek szerint:

1. Szerződő felek rögzítik, hogy Szombathely Megyei Jogú Város Önkormányzata, felelősséget érezve a gyermekvédelmi szakellátásban (otthont nyújtó és utógondozói ellátásban) részesülő gyermekek és fiatal felnőttek életkezdése iránt, együtt kíván működni az Alapítvánnyal az alábbiak szerint.

2. Szerződő felek rögzítik, hogy az Alapítvány biztosítja a gyermekvédelmi szakellátást nyújtó intézményeiben elhelyezett szombathelyi illetőségű gyermekek, és fiatal felnőttek ellátását a mindenkori üres férőhelyek erejéig. A felek megállapodnak abban, hogy ezen együttműködési megállapodás alkalmazásában szombathelyi illetőségű az az ellátott, aki Szombathely Megyei Jogú Város közigazgatási területén állandó lakóhellyel, ennek hiányában tartózkodási hellyel rendelkezik. A lakcím megállapítása szempontjából a személyi adat- és lakcímnyilvántartás adatai az irányadók.

3. Az Alapítvány az ellátást a gyermekek védelméről és a gyámügyi igazgatásról szóló 1997. évi XXXI. törvényben (a továbbiakban: Gyvt.) szabályozottak szerint folyamatosan biztosítja a gyermekek és fiatal felnőttek részére. Az ellátás az alábbi feladatokat foglalja magában:

1. a Gyvt. 53. §-ában meghatározott teljes körű otthont nyújtó ellátást.
2. a Gyvt. 53/A. §-ában meghatározott utógondozói ellátást.

4. Az Önkormányzat vállalja, hogy az Alapítvány feladatainak ellátásához biztosítja az alábbi bérlakásokat:

* Szombathely, Bem József u. 14. 4/20.
* Szombathely, Rohonci u. 34. 1/4.
* Szombathely, Kőszegi u. 44. 1/9.

5. Az Alapítvány a gyermekvédelmi szakellátást nyújtó intézményeiben elhelyezett szombathelyi illetőségű gyermekek, és fiatal felnőttek részére nyújtott ellátásokért egyéb díjazásra nem tart igényt.

6. Az Alapítvány vállalja, hogy a szociális ügyekkel foglalkozó bizottságkérésére eseti jelleggel beszámolót készít.

7. Az Alapítvány tudomásul veszi, hogy az Önkormányzat az ellátás teljesítését a szerződő felek által meghatározott időpontban (az ellátás ideje alatt évente legalább egy alkalommal) jogosult a helyszínen ellenőrizni. Az ellenőrzés keretében az Alapítvány rendelkezésre bocsátja az ellenőrzéshez szükséges adatokat, információkat, biztosítja az iratokba való betekintést. Az Önkormányzat az ellenőrzés során az adatvédelmi szabályokat betartja.

8. Jelen megállapodást a felek 2025.július 1. napjától öt éves időtartamra, 2030. június 30. napjáig kötik azzal, hogy annak módosítását bármelyik fél kezdeményezheti. A megállapodás módosítására előzetes egyeztetést követően, mindkét fél egyetértése esetén kerül sor.

9. Szerződő felek jelen megállapodás teljesítése során kötelesek egymással együttműködni. Ha bármelyik szerződő fél jelen együttműködési megállapodásban vállalt bármely kötelezettségét nem, vagy nem megfelelően teljesíti, a másik fél erre vonatkozó írásbeli jelzése alapján köteles a szerződésszegést haladéktalanul megszüntetni. Ennek elmulasztásából származó mindennemű igazolt kárt a vétkes fél köteles a másik félnek megtéríteni. Amennyiben az írásbeli felszólítás alapján a szerződésszegő magatartást nem szünteti meg, a másik fél jogosult a szerződést 3 hónapos felmondási idővel felmondani.

10. Jelen megállapodásban nem szabályozott kérdésekben a Ptk. és a Gyvt., valamint a kapcsolódó jogszabályok rendelkezései az irányadók. A szerződő felek megállapodnak abban, hogy a vitás kérdéseket elsősorban tárgyalások útján kívánják rendezni. Amennyiben a vitás kérdések rendezése érdekében lefolytatott tárgyalások nem vezetnek eredményre, úgy a hatásköri és illetékességi szabályok szerint eljáró bírósághoz fordulnak.

11. Szerződő felek a megállapodást egybehangzóan értelmezték, és mint akaratukkal mindenben egyezőt, jóváhagyólag írták alá.

12. Jelen megállapodás 4 példányban készült és 2 számozott oldalt tartalmaz.

Szombathely, 2025. „ ”.

|  |  |
| --- | --- |
| ………………………………….**Dr. Nemény András** | ………………………………….**Pechan Szabolcs** |
| Szombathely Megyei Jogú Város polgármestere | SOS-Gyermekfalu Magyarországi Alapítványa ügyvezető |

Záradék:

Jelen együttműködési megállapodást Szombathely Megyei Jogú Város Közgyűlésea ……/2025. (VI.19.) Kgy. számú határozatával hagyta jóvá.

**3.**

Szombathely Megyei Jogú Város Önkormányzata a lengyelországi Poznan városával együtt sikeresen megvalósított egy **City-to-City Exchanges**, azaz **Városok közötti csereprogram**ot az European Urban Initiative (EUI, Európai Városi Kezdeményezés) támogatásával.

A városok közötti csereprogram célja, hogy az egymástól való tanulás és a szakértelem megosztása révén javítsa a pályázó képességét a meghatározott kihívások kezelésére és kapcsolódási pontok azonosítására. A jógyakorlatok megfigyelése és megértése révén a későbbi, helyben történő megvalósítás lépéseiben is segítséget nyújthat a városok közötti párbeszéd és kooperáció. A városok közötti csereprogram személyes látogatással kínál lehetőséget, a pályázó város helyzetének felmérésére, a tudásátadó város megoldásainak megismerésére, majd a látogatásokból való következtetések levonására és a további sikeres kooperáció kialakítására a két város között.

A felhívás továbbra is nyitott, és lehetőség van újabb pályázatok benyújtására.

A jelenleg is megvalósítás alatt álló JUSTNature projektben partnerünk **Leuven** városa Belgiumból. A velük kiépített jó viszonyra és az általuk szervezett projekttalálkozón tapasztalt szakmai hozzáértésre és megvalósított jógyakorlatokra alapozva újabb EUI City-to-City Exchange pályázatot kívánunk benyújtani, ez alkalommal Leuvennel közösen.

A tudásátadás, tapasztalatcsere tervezett szakmai területei:

- a biológiai sokféleség növelése a közterületi zöldfelületeken,

- a hőszigethatás csökkentése természetalapú megoldásokkal,

- a közkertekben használt, az éghajlatnak ellenálló növények,

- komposztálás városi szinten,

- a közterületi zöldfelületek városi szintű kezelése

- a lakosság bevonása a fent említett célokat szolgáló tevékenységekbe.

A tervezett projekt 5 hónapos időtartamú. A projekt előzetesen becsült költségvetése 4.000 EUR, azaz mintegy 1.600.000 Ft. A tervezett projekt 100%-ban finanszírozott az European Urban Initiative által. Önerő biztosítása nem szükséges.

Kérem a Tisztelt Közgyűlést, hogy az előterjesztést megtárgyalni és a határozati javaslatot jóváhagyni szíveskedjék!

**4.**

**Tisztelt Közgyűlés!**

Tájékoztatom a Tisztelt Közgyűlést, hogy a Közigazgatási és Területfejlesztési Minisztérium által meghirdetett Versenyképes Járások Program keretében Szombathely Megyei Jogú Város Önkormányzata három támogatási igényt nyújthatott be.

A program célja a járási szintű, térségi hatású közszolgáltatások fejlesztése, illetve hosszú távú működtetésének támogatása. Az Önkormányzat által benyújtott fejlesztések az alábbiak:

**1.** **Járási igényeket kiszolgáló közösségi közlekedés fejlesztése és fenntartása**

A projekt célja a Szombathely és térsége közötti közösségi közlekedési kapcsolatok megerősítése, a mobilitási lehetőségek bővítése, valamint a fenntartható közlekedés támogatása.

* Támogatás összege: 85.612.000, - Ft
* Szükséges saját forrás: 1.442.457.518, - Ft
* Összes költség: 1.528.069.518, - Ft

**2. Minőségi közétkeztetés biztosítása a járásban élő, szombathelyi köznevelési intézményekben ellátott gyermekek részére**

A fejlesztés célja az intézményi közétkeztetés tárgyi és szolgáltatási színvonalának emelése, korszerű, egészséges és fenntartható ellátási feltételek megteremtése a járásban élő gyermekek számára.

* Támogatás összege: 64.388.000-, Ft
* Szükséges saját forrás: 680.427.000, - Ft
* Összes költség: 744.815.000, - Ft

**3. Szombathelyi Fedett Uszoda és Termálfürdő fejlesztése és fenntartása**

A projekt célja az uszoda és fürdő korszerűsítése, a szolgáltatási környezet fejlesztése, valamint a hosszú távú működtethetőség biztosítása, amely járási szinten is jelentős szerepet tölt be a lakosság egészségmegőrzése, sportolása és rekreációja szempontjából.

* Támogatás összege: 100.000.000, - Ft
* Szükséges saját forrás: 393.956.000, - Ft
* Összes költség: 493.956.000, - Ft

A három projekt együttes költségvetése 2.766.840.518, - Ft, amelyből az igényelt támogatás összege 250.000.000 Ft, míg a fennmaradó 2.516.840.518, - Ft saját forrás biztosítása az Önkormányzat feladata. **A támogatási okirat kiadásának, valamint a támogatási összeg folyósításának feltétele a saját forrás biztosításáról szóló képviselő testületi határozat.** A szükséges saját forrást Szombathely Megyei Jogú Város Önkormányzata a 2025. évi költségvetésében biztosította, illetve a Szombathelyi Fedett Uszoda és Termálfürdő fejlesztése és fenntartása elnevezésű fejlesztés esetén az Önkormányzat többségi tulajdonában lévő, VASIVÍZ ZRt. költségvetésében rendelkezésre áll.

Kérem a Tisztelt Közgyűlést, hogy az előterjesztést megtárgyalni, valamint a határozati javaslatot elfogadni szíveskedjék.

5.

**Tisztelt Közgyűlés!**

Szombathely Megyei Jogú Város Önkormányzata és a Vas Megyei Önkormányzat között 2020. január 14. napján megkötött műtárgy haszonkölcsön szerződés alapján a néhai özv. Kiss Istvánné szombathelyi lakos hagyatékából származó, Szombathely Megyei Jogú Város Önkormányzata tulajdonát képező 2 db festmény:

* Olasz festő XVIII. sz.: Aranyborjú imádása, olaj 131x151 cm;
* K. Spányi Béla: Mezei tájrészlet patakkal, ivó tehenekkel, olaj 74x95 cm

haszonkölcsönbe került a Vas Megyei Önkormányzathoz.

A Vas Vármegyei Önkormányzat képviseletében Majthényi László elnök úr kérte a műtárgyak 2029. december 31. napjáig történő ingyenes használatának ismételt engedélyezését.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján az önkormányzati vagyon tulajdonjogát, illetve használatát – jogszabály eltérő rendelkezése hiányában – ingyenesen, bármely jogcímen átruházni, 3 éves időtartamot meghaladó ingyenes használatot engedélyezni a Közgyűlés jogosult.

Fentiek alapján kérem a Tisztelt Közgyűlést, szíveskedjen engedélyezni a fenti műtárgyak ingyenes haszonkölcsönbe adására vonatkozó szerződés 2029. december 31. napjáig történő megkötését a Vas Vármegyei Önkormányzattal.

Kérem a Tisztelt Közgyűlést, hogy a fentiek alapján a kérelmet megtárgyalni, és a határozati javaslatot elfogadni szíveskedjék.

**6.**

**Tisztelt Közgyűlés!**

Szombathely Megyei Jogú Város Önkormányzata 2025. évi költségvetésében a Szombathelyi Kézilabda Klub és Akadémia részére 40 millió Ft önkormányzati támogatást irányzott elő. Szombathely Megyei Jogú Város Közgyűlése a 46/2024. (II.29.) Kgy. sz. határozatában a költségvetési támogatás kifizetésének együttes feltételeként határozta meg, hogy:

1. a Szombathelyi Kézilabda Klub és Akadémia Kft. és a sportegyesület a teljes működésüket érintő átvilágítás során a szakértővel együttműködött, továbbá
2. a Kft. és a sportegyesület írásban vállalja és garantálja a szakértő által megfogalmazott javaslatok teljeskörű végrehajtását.

Fentiekhez kapcsolódóan a Közgyűlés a 189/2024. (IX.28.) Kgy. számú határozatban úgy döntött, hogy a Szombathelyi Kézilabda Klub és Akadémia sportegyesületnek és a Szombathelyi Kézilabda Klub és Akadémia Kft-nek a jövőben csak akkor biztosít támogatást, ha a Kft. és a sportegyesület a 46/2024. (II.29.) Kgy. sz. határozatban foglaltaknak maradéktalanul eleget tesz.

Tájékoztatom a Tisztelt Közgyűlést, hogy a Szombathelyi Kézilabda Klub és Akadémia és Szombathelyi Kézilabda Klub és Akadémia Sport Kft. a fenti döntésnek megfelelően hozzájárultak a működésük önkormányzat általi átvilágításához, továbbá megkezdték az ahhoz szükséges dokumentációk megküldését az önkormányzat részére.

Fentiekre tekintettel javaslom, hogy önkormányzatunk a Szombathelyi Kézilabda Klub és Akadémiával való együttműködés keretében a költségvetésben előirányzott 40 millió Ft-ból 20 millió Ft önkormányzati támogatást akkor biztosítson a sportszervezet részére, ha a Szombathelyi Kézilabda Klub és Akadémia sportegyesület és a

Szombathelyi Kézilabda Klub és Akadémia Sport Kft. vállalta az ellenőrzés megállapításainak maradéktalan végrehajtását. Javaslom továbbá, hogy önkormányzatunk a fennmaradó 20 millió Ft összegű támogatást abban az esetben biztosítsa, ha az ellenőrzés megállapításainak végrehajtása teljes körűen megtörtént.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**7.**

**Tisztelt Közgyűlés!**

Az Uniós helyi és regionális önkormányzati képviselők hálózata nyitva áll minden olyan, szerte Európában helyi vagy regionális szinten választott képviselő előtt, aki vállalja, hogy tájékoztatja választókerületét arról, mit is tesz értük az EU, és ösztönzi a polgárokat, hogy vegyenek részt az európai projektben.

A képviselők kiemelt hozzáférést kapnak különféle célzott szolgáltatásokhoz és termékekhez, amelyeket felhasználhatnak a helyi szintű kommunikációhoz, a hálózatépítéshez, valamint a többi uniós helyi önkormányzati képviselővel való tudás- és tapasztalatcseréhez a hálózaton belül.

Az uniós országokban több mint 3000 taggal rendelkező hálózatot az Európai Bizottság és a Régiók Európai Bizottsága közösen működteti az „Európa építése helyi önkormányzati képviselőkkel” hálózatnak (EB) és a regionális és helyi önkormányzati képviselők hálózatának (RB) összeolvadása óta.

A csatlakozáshoz egy közös nyilatkozat kitöltése szükséges, amelyben a helyi önkormányzat vállalja, hogy biztosítja a folyamatosságot a hálózatban, szükség esetén új jelöltet javasol.

Javaslom a Tisztelt Közgyűlésnek, hogy – az eddigi képviselőkön, Bokányi Adrienn és Németh Ákos tanácsnokokon kívül - Kelemen Krisztián tanácsnok úr is kerüljön kijelölésre a hálózatban történő részvételre.

Tájékoztatom a Tisztelt Közgyűlést, hogy a nyilatkozat megtétele semmilyen pénzügyi kötelezettségvállalással nem jár.

Kérem a Tisztelt Közgyűlést, az előterjesztést megtárgyalni és a határozati javaslatot támogatni szíveskedjen.

**Kérem a Tisztelt Közgyűlést, hogy az előterjesztéseket megtárgyalni, és a határozati javaslatokat elfogadni szíveskedjék.**

**Szombathely, 2025. június „ ”**

 **/: Dr. Nemény András :/**

**I.**

**HATÁROZATI JAVASLAT**

**.…./2025. (VI.19.) Kgy. számú határozat**

* + - 1. Szombathely Megyei Jogú Város Közgyűlése az 1000 fa program 2025. évre tervezett eljárásrendjét az előterjesztés szerinti tartalommal jóváhagyja.
			2. A Közgyűlés felkéri a polgármestert a program végrehajtásához szükséges intézkedések megtételére.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

 Dr. Károlyi Ákos jegyző

 /a végrehajtásért felelős:

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője/

**Határidő:** azonnal

**II.**

**HATÁROZATI JAVASLAT**

…….**/2025. (VI.19.) Kgy. számú határozat**

1. A Közgyűlés az SOS-Gyermekfalu Magyarországi Alapítványa és Szombathely Megyei Jogú Város Önkormányzata között 2025. július 1. napjától öt éves időtartamra kötendő együttműködési megállapodást az előterjesztés 1. számú melléklete szerinti tartalommal jóváhagyja.

2. A Közgyűlés felhatalmazza a polgármestert az együttműködési megállapodás aláírására.

 **Felelősök:** Dr. Nemény András polgármester

 Dr. László Győző alpolgármester

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője/

 **Határidő:** azonnal /az 1. pont vonatkozásában/

 2025. június 30. /a 2. pont vonatkozásában/

**III.**

**HATÁROZATI JAVASLAT**

**……/2025. (VI. 19.) Kgy. sz. határozat**

Szombathely Megyei Jogú Város Közgyűlése az European Urban Initiative (EUI) (Európai Városi Kezdeményezés) City-to-City Exchanges (Városok közötti csereprogram) pályázat benyújtásának lehetőségét megtárgyalta, és a következő döntéseket hozta:

1. A Közgyűlés egyetért a pályázat benyújtásával, és felkéri a polgármestert a szükséges dokumentumok aláírására.
2. A Közgyűlés nyertes pályázat esetén felhatalmazza a polgármestert a támogatási szerződés aláírására, és a projekt megvalósítására irányuló lépések megtételére.

**Felelős:** Dr. Nemény András polgármester

            Dr. Horváth Attila alpolgármester

            Dr. Károlyi Ákos jegyző

 Németh Ákos tanácsnok

(A végrehajtás előkészítéséért:

            dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** 2025. szeptember 30.

**IV.**

**HATÁROZATI JAVASLAT**

**……/2025. (VI. 19.) Kgy. sz. határozat**

1. Szombathely Megyei Jogú Város Közgyűlése nyilatkozik arról, hogy a Versenyképes Járások Program keretében benyújtott támogatási igények megvalósításához szükséges saját forrást – összesen 2.516.840.518, - Ft értékben – Szombathely Megyei Jogú Város Önkormányzata a 2025. évi költségvetésében biztosította, az alábbi bontás szerint:
2. Járási igényeket kiszolgáló közösségi közlekedés fejlesztése és fenntartása 1.442.457.518, - Ft
3. Minőségi közétkeztetés biztosítása a szombathelyi köznevelési intézményekben ellátott járási gyermekek részére: 680.427.000, - Ft
4. Szombathelyi Fedett Uszoda és Termálfürdő fejlesztése és fenntartása: 393.956.000, - Ft
5. A Közgyűlés felhatalmazza a polgármestert a támogatási szerződések megkötésére, valamint a projektek végrehajtásához szükséges intézkedések megtételére.

**Felelős:** Dr. Nemény András polgármester

            Dr. Horváth Attila alpolgármester

            Dr. Károlyi Ákos jegyző

(A végrehajtás előkészítéséért:

            dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**V.**

**HATÁROZATI JAVASLAT**

**……/2025. (VI. 19.) Kgy. számú határozat**

1. A Közgyűlés úgy dönt, hogy a néhai özv. Kiss Istvánné szombathelyi lakos hagyatékából származó, Szombathely Megyei Jogú Város Önkormányzata tulajdonát képező, 2 db festményt:
	* Olasz festő XVIII. sz.: Aranyborjú imádása, olaj 131x151 cm;
	* K. Spányi Béla: Mezei tájrészlet patakkal, ivó tehenekkel, olaj 74x95 cm

 2029. december 31. napjáig terjedő időtartamra a Vas Vármegyei Önkormányzat részére ingyenes haszonkölcsönbe adja.

1. A Közgyűlés felhatalmazza a polgármestert a haszonkölcsön szerződés aláírására.

**Felelős:** Dr. Nemény András, polgármester

Dr. Horváth Attila, alpolgármester

Dr. Károlyi Ákos, jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** 2025. július 15.

**VI.**

**HATÁROZATI JAVASLAT**

**…./2025. (VI.19.) Kgy. számú határozat**

1. Szombathely Megyei Jogú Város Közgyűlése úgy dönt, hogy az önkormányzat 2025. évi költségvetésében a Szombathelyi Kézilabda Klub és Akadémia részére biztosított mindösszesen 40 M Ft összegű támogatásból:
* 20 millió Ft átutalásának feltétele, hogy a Szombathelyi Kézilabda Klub és Akadémia sportegyesület és a Szombathelyi Kézilabda Klub és Akadémia Sport Kft. vállalta a folyamatban lévő önkormányzati ellenőrzés megállapításainak és javaslatainak maradéktalan végrehajtását;
* a fennmaradó 20 millió Ft összeg átutalásának további feltétele, hogy a Szombathelyi Kézilabda Klub és Akadémia sportegyesület és a Szombathelyi Kézilabda Klub és Akadémia Sport Kft. az ellenőrzés megállapításainak és javaslatainak végrehajtását maradéktalanul megtette.
1. A fenti feltételek teljesülése esetén a Közgyűlés felhatalmazza a polgármestert a támogatási szerződések aláírására.

**Felelősök:** Dr. Nemény András polgármester

Dr. László Győző alpolgármester

 (A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** 1.azonnal

 2. 2025. december 31.

**VII.**

**HATÁROZATI JAVASLAT**

**………/2025. (VI.19.) Kgy. számú határozat**

Szombathely Megyei Jogú Város Önkormányzata úgy dönt, hogy – az eddigi képviselőkön, Bokányi Adrienn és Németh Ákos tanácsnokokon kívül - Kelemen Krisztiánt, a bűnmegelőzéssel és a közrendvédelemmel, a társadalmi részvétel erősítésével összefüggő feladatokat felügyelő tanácsnokot is tagként jelöli az Uniós helyi és regionális önkormányzati képviselők hálózatába. A Közgyűlés felhatalmazza a polgármestert és a tanácsnokot, hogy a közös nyilatkozatot aláírják.

**Felelős:** Dr. Nemény András polgármester

 (A végrehajtásért: Dr. Füzi Judit, a Polgármesteri Kabinet osztályvezetője)

**Határidő:** azonnal